KLASA: 034-05/24-01/4

URBROJ: 711-02-01/03-2024-02

Zagreb, 02. veljače 2024.

**SLAVKO CVRLJA,**

**općinski načelnik Općine Bedenica**

**Predmet: mišljenje na zahtjev obveznika Slavka Cvrlje, općinskog načelnika Općine Bedenica**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je 09. siječnja 2024. godine zaprimilo zahtjev za mišljenjem KLASA: 034-05/24-01/4; URBROJ: 8054-2024-1, koji je podnio obveznik Slavko Cvrlja, općinski načelnik Općine Bedenica.

U podnesenom zahtjevu obveznik traži mišljenje vezano uz potencijalnu mogućnost sukoba interesa navodeći da je načelnik Općine Bedenica koji dužnost obavlja volonterski te da je zaposlenik Državnog inspektorata. Općina Bedenica je u postupku osnivanja ustanove "Kulturni centar Bedenica". Po osnivanju ustanove voditelj/ravnatelj ustanove planira objaviti natječaj za zaposlenje jednog administrativnog radnika, slijedom čega traži mišljenje Povjerenstva može li se na predmetni natječaj prijaviti njegova supruga ukoliko ispunjava kriterije s obzirom da obveznik obnaša volonterski dužnost načelnika Općine.

Povjerenstvo je 17. siječnja 2024. godine porukom elektroničke pošte zatražilo od obveznika dopuniti podneseni zahtjev dostavom podataka tko imenuje Upravno vijeće ustanove "Kulturni centar Bedenica" te tko donosi odluku o zapošljavanju u predmetnoj ustanovi, u konkretnom slučaju na radnom mjestu administrativnog tajnika odnosno tko potpisuje ugovor o radu s odabranim kandidatom.

Na traženje Povjerenstva, obveznik je nadopunio zahtjev za mišljenjem porukom elektroničke pošte od 23. siječnja 2024. godine u kojoj je naveo da Upravno vijeće ustanove „Kulturni centar Bedenica“ imenuje jedinica lokalne samouprave odnosno Općinsko vijeće Općine Bedenica, kao predstavničko tijelo, te da odluku o zapošljavanju u navedenoj ustanovi donosi ravnatelj, a ravnatelj i potpisuje ugovor s odabranim kandidatom.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI) na 39. sjednici održanoj 02. veljače 2024. godine, obvezniku daje mišljenje kako slijedi.

Člankom 3. stavkom 1. podstavkom 34. ZSSI-a propisano je da su općinski načelnici obveznici u smislu odredbi ZSSI-a, stoga je obveznik Slavko Cvrlja povodom obnašanja dužnosti općinskog načelnika Općine Bedenica obvezan postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Pojam privatnog interesa prema članku 5. stavku 1. točki 8. ZSSI-a obuhvaća imovinsku i neimovinsku korist obveznika i povezanih osoba.

Povjerenstvo ističe kako se bračni drug obveznika smatra povezanom osobom s obveznikom temeljem članka 5. stavka 1. točke 6. ZSSI-a.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Slijedom navedenoga, u situaciji kada obveznik ne obavlja niti jednu funkciju u javnoj ustanovi „Kulturni centar Bedenica“, a Općinsko vijeće Općine Bedenica imenuje Upravno vijeće predmetne ustanove te ravnatelj ustanove odlučuje o zapošljavanju po provedenom javnom natječaju za zasnivanje radnog odnosa, nije protivno odredbama ZSSI-a da se bračni drug obveznika prijavi na javni natječaj za zasnivanje radnog odnosa koji raspisuje predmetna ustanova.

Naime, bračni drug obveznika ne može biti isključen ili ograničen u svojem pravu na sudjelovanje u navedenom postupku zapošljavanja zbog toga što obveznik obnaša javnu dužnost u Općini Bedenica, već ima pravo u istome sudjelovati pod jednakim uvjetima kao i svi drugi građani.

Isto tako, obveznik je prilikom obnašanja dužnosti općinskog načelnika uvijek pozvan ponajprije zaštiti javni interes te je stoga u cilju izbjegavanja nastanka okolnosti iz članka 9. stavka 1. ZSSI-a, dužan suzdržati se od poduzimanja bilo koje radnje vezano za postupak zapošljavanja temeljem javnog natječaja za zasnivanje radnog odnosa koji raspisuje javna ustanova „Kulturni centar Bedenica“, a koju bi eventualno bio dužan poduzeti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Slavko Cvrlja, elektroničkom dostavom
2. Objava na internetskoj stranici Povjerenstva
3. Pismohrana